钦定古今图书集成/明伦汇编/官常典/第694卷 > 罗侨
## 钦定古今图书集成/明伦汇编/官常典/第694卷 > 罗侨

按《明外史》本传：“侨字维升，吉水人。性纯静，寡嗜欲，受
业张元祯，讲学里中。举弘治十二年进士，除新会知
县，有惠爱。正德初，入为大理右评事。五年四月，京师
旱霾，上疏曰：‘臣闻人道理则阴阳和，政事失则灾沴
作。顷因京师久旱，陛下特沛德音，释逋戍之囚，弛株
连之禁，而斋祷经旬，雨泽尚滞，臣窃以为天心仁爱
未已也。陛下视朝或至日昃，狎侮群小，号呶达旦，其
何以承天心、基大业乎？文网日密，诛求峻急，盗贼白
昼杀人，百姓流移载道，而宰执谏臣卒不闻有一言
入告者，此壅蔽之大患也。古者进退大臣，必有体貌，
黥劓之罪不上大夫。迩来公卿去不以礼。先朝耆旧
如刘大夏者，谪戍穷边，已及三载，陛’”下置之不问，非
所以敬大臣也。本朝律例，参酌古今，足以惩奸而蔽
罪。近者法司承望风旨，巧中善类。《传》曰：“赏僭则及淫
人，刑滥则及善人。不幸而过，宁僭无滥。”今之刑罚，滥
孰甚焉。愿陛下慎逸游，屏玩好，放弃小人，召还旧德，
与在廷臣工宵旰图治。并敕法官慎守成律，即有律
轻情重者，亦必奏请“裁决，毋擅有重轻，庶可上弭天
变，下收人心。”时朝士久以言为讳。侨疏上，自揣必死，
舆榇待命。刘瑾果大怒，欲抵极刑，降中旨诘责数百
言，令廷臣议罪。大学士李东阳力救，得改原籍教官。
自侨上疏，交亲莫敢视。得薄谴，乃交相庆。其秋瑾败。
寻召复官，引病去。宸濠反，王守仁起兵吉安，侨首赴
义。世宗即位，即家授台州知府。建忠节祠，祀方孝孺。
延布衣张尺，询民间疾苦。岁时循行阡陌，课农桑，讲
明冠婚丧祭礼，境内大治。嘉靖二年举行卓异，都御
史姚镆上书讼侨曰：“人臣犯颜进谏，自古为难。至若
首击豺狼之横，独处雷霆之下，难又甚焉。”曩八党弄
权，逆瑾乱政，廷臣结舌，全躯自保。而给事“中刘𦶜、评
事罗侨，殉国忘身，发摘时弊，幸存馀息，遭遇圣朝，谓
宜显加奖擢，用厉具臣。乃侨知台州，𦶜知长沙，使怀
忠竭节之士，淹于常调，臣窃为朝廷惜之。”诏纳其言，
擢侨广东左参政。未几，上疏引年，竟归。抚按并请留，
吏部又牒趣不得已之官。逾年，遂谢病去。侨敦行谊，
动则古人，罗洪先居丧不废讲学，侨以为不应古礼
遗书，责之。其峭直如此。